आरपीएफ की पेट्रोलिंग पर रखी जाएगी निगाह
आरपीएफ स्टाफ प्लेटफार्म पर ड्यूटी कर रहा है या नहीं। ड्यूटी के दौरान स्टाफ लापरवाही तो नहीं बरत रहा, इसकी निगरानी अब खुद आरपीएफ के सीनियर कमांडेंट करेंगे। इसके लिए झांसी में कंट्रोल रूम बनाया जा रहा है। इस कंट्रोल रूम को झांसी मंडल के उन सभी स्टेशनों से जोड़ा जाएगा, जहां पर कैमरे लगाए जा रहे हैं। यह जानकारी गुरुवार को पत्रकारों से चर्चा के दौरान आरपीएफ के सीनियर कमांडेंट आशीष कुमार मिश्रा ने दी।
श्री मिश्रा ने बताया, ग्वालियर रेलवे स्टेशन पर 36 से 40 के बीच कैमरे लगाए जाएंगे। कैमरों से प्लेटफार्म, फुट ओवर ब्रिज, आने-जाने वाले रास्तों और सर्कुलेटिंग एरिया पर नजर रखी जाएगी। कैमरों के लिए निर्भया फंड से भी राशि उपलब्ध कराई जाएगी। ग्वालियर के अलावा भिंड, मुरैना, डबरा और दतिया स्टेशन पर भी कैमरे लगाए जाएंगे। कैमरों का सेंट्रलाइज कंट्रोल रूम झांसी में बनाया जाएगा।
बनेगा आरपीएफ थाना
श्री मिश्रा ने कहा, भिंड-इटावा ट्रैक पर जल्द ट्रेन शुरू होना है। इसके लिए उदी स्टेशन पर जल्द ही आरपीएफ थाना बनाया जाएगा। इसके लिए श्री मिश्रा ने आरपीएफ डीआई टीके अग्निहोत्री को 1 माह का समय दिया है। वहीं आरपीएफ थाने में 4 सब इंस्पेक्टरों की पोस्टिंग भी अप्रैल तक कर दी जाएगी।
लगेगा डोम कैमरा
वीआईपी गेट पर डोम कैमरा लगाया जाएगा। साथ ही ऐसे कैमरे लगाए जाएंगे, जो ज्यादा देर तक एक ही जगह लगेज पड़ा रहने पर अलार्म बजा देंगे।
पार्किंग ठीक नहीं
सर्कुलेटिंग एरिया बहुत ही अव्यवस्थित है। यहां पर पार्किंग भी ठीक नहीं है। पार्किंग को व्यवस्थित करने के लिए रेलवे अधिकारियों से चर्चा की जाएगी। श्री मिश्रा अपने रुटीन दौरे पर दोपहर 2 बजे छत्तीसगढ़ एक्सप्रेस से ग्वालियर पहुंचे।
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva